ધીમે ધીમે બિલ્ડ થતું ‘હવે શું થશે’ ટાઈપનું સસ્પેન્સ અને દર થોડી વારે આવતા ટ્વિસ્ટ્સ આપણને ફિલ્મમાં ખૂંચાડી રાખે છે, પણ સ્પાઈંગની પ્રોસેસ આપણી આંખમાં ખૂંચે છે. જે આસાનીથી આલિયા ત્રણ ત્રણ પાકિસ્તાની સૈન્ય અફસરોના ઘરમાં પોતાની સ્પાઈંગ ગેમ ચલાવે છે એ જરાય પચે એવું નથી. એ જે ઈઝીલી સ્પાઈંગ કરે, શંકા પેદા થઈ શકે એવાં ઘણાં પરાક્રમો કરે … અને આ બધું પેલા અફસરોનાં નાક નીચે, એમના સંયુક્ત કુટુંબમાં ને નોકર-ચાકરોની ફોજ ધરાવતા ઘરમાં કરે… છતાં કોઈ કહેતા કોઈનેય શંકા ન જાય એ ઈચ્છિએ તોય ખૂંચ્યા વિના રહેતું નથી. ભારતીય સિક્રેટ એજન્ટ્સ કઈ રીતે બોર્ડર ક્રોસ કરીને પાકિસ્તાનના અતિશય સંવેદનશીલ એરિયામાં પહોંચી જાય એનું પણ કોઈ જ એક્સપ્લેનેશન આપવાની તસ્દી લેવામાં આવી નથી. ભલે પાકિસ્તાની અફસરના ઘરના લોકો સહૃદયી હોય, પણ ટેન્શનના માહોલમાં ઘરમાં હિન્દુસ્તાની વહુ આવે, તો તેના પર સહેજ નજર રાખવાની પણ કોઈ તસ્દી ન લે એ પણ લોજિકલ લાગતું નથી. એવો વિચાર આવે કે જો બધા પાકિસ્તાની અફસરો આવા જ હોય, તો પછી પાકિસ્તાનીઓ આપણી સામે ચાર-ચાર યુદ્ધોમાં ભૂંડા હાલે હારે એમાં શી નવાઈ?!